
–	so zreteľom na svoje predchádzajúce uznesenia o Bielorusku,
–	so zreteľom na závery Rady o Bielorusku z 12. októbra 2020 a 19. februára 2024 a na závery Európskej rady o Bielorusku z 21. a 22. októbra 2021,
–	so zreteľom na vyhlásenia vysokého predstaviteľa Únie pre zahraničné veci a bezpečnostnú politiku z 1. augusta 2024 o prepustení viacerých politických väzňov a z 26. februára 2024 o parlamentných a komunálnych voľbách, a na vyhlásenie vysokého predstaviteľa v mene Európskej únie z 8. augusta 2023 k tretiemu výročiu zmanipulovaných prezidentských volieb,
–	so zreteľom na Všeobecnú deklaráciu ľudských práv, Chartu OSN, Medzinárodný pakt o občianskych a politických právach a ďalšie medzinárodné nástroje v oblasti ľudských práv, ktorých zmluvnou stranou je aj Bielorusko,
–	so zreteľom na správu Úradu vysokého komisára OSN pre ľudské práva (OHCHR) z 25. marca 2024 o situácii v oblasti ľudských práv v Bielorusku pred prezidentskými voľbami v roku 2020 a po nich,
–	so zreteľom na uznesenie Generálnej konferencie Medzinárodnej organizácie práce (MOP) z 12. júna 2023 o opatreniach odporúčaných správnou radou podľa článku 33 Ústavy MOP v súvislosti s Bieloruskom,
–	so zreteľom na článok 136 ods. 2 a ods. 4 rokovacieho poriadku,
A.	keďže 30 rokov trvajúca autoritárska vláda Alexandra Lukašenka v Bielorusku sa vyznačuje systematickými represiami voči politickým oponentom a disentu vrátane nedobrovoľných zmiznutí Lukašenkových kritikov; keďže od zmanipulovaných prezidentských volieb v auguste 2020 nelegitímny Lukašenkov režim s podporou Ruska systematicky potláča politických aktivistov, občiansku spoločnosť, obhajcov ľudských práv, právnikov, novinárov, umelcov, náboženských vodcov, odborárov a ďalšie skupiny v Bielorusku i v zahraničí a svojvoľne zadržiava desiatky tisíc ľudí;
B.	keďže v reakcii na zmanipulované prezidentské voľby v roku 2020 a následné brutálne represie EÚ a mnohí jej demokratickí partneri neuznali výsledky volieb a ani Alexandra Lukašenka ako legitímneho vodcu a prezidenta Bieloruska;
C.	keďže podľa Centra pre ľudské práva Viasna je v Bielorusku aj naďalej zadržiavaných viac ako 1 250 politických väzňov v podmienkach, ktoré ohrozujú ich životy, pričom mnohí z nich majú oslabené zdravie; keďže viacerí politickí väzni vo väzbe zomreli, z toho štyria len v roku 2024; keďže politickí väzni sú mučení, je im odopieraná lekárska starostlivosť, majú obmedzený prístup k návštevám právnych zástupcov a rodinných príslušníkov a zadržiavajú ich v samoväzbe; keďže od leta 2020 bolo za politických väzňov uznaných 3 697 osôb; keďže len v roku 2024 bolo zdokumentovaných viac ako 8 800 prípadov politicky motivovaného prenasledovania vrátane zatýkania, zadržiavania, prepúšťania a iných foriem represií namierených proti politickým väzňom, ich rodinám a právnikom, aktivistom, novinárom, kňazom, lekárom, vracajúcim sa Bielorusom a ďalším;
D.	keďže viaceré medzinárodné organizácie vrátane Úradu vysokého komisára OSN pre ľudské práva zdokumentovali systematické porušovanie ľudských práv v Bielorusku vrátane mučenia, svojvoľného zadržiavania, väznenia alebo iných foriem závažného obmedzenia osobnej slobody, nedobrovoľného zmiznutia, prenasledovania z politických dôvodov a potláčania slobôd, ktoré sú podľa medzinárodného práva zločinmi proti ľudskosti; keďže v septembri 2024 sa Litva v súvislosti so situáciou v Bielorusku obrátila na Úrad prokurátora Medzinárodného trestného súdu, aby prešetril určité zločiny proti ľudskosti spáchané Lukašenkovým režimom;
E.	keďže tento nelegitímny bieloruský režim plánuje usporiadať 26. januára 2025 fingované prezidentské voľby, v ktorých sa Lukašenko usiluje byť siedmy raz zvolený; keďže ústredná volebná komisia Bieloruska zaregistrovala Lukašenka a štyroch ďalších pro forma „kandidátov“; keďže súčasná prezidentská volebná kampaň prebieha v prostredí tvrdých represií, ktoré nespĺňa ani minimálne normy pre demokratické voľby; keďže demokratickým kandidátom sa zakazuje účasť, sloboda médií je výrazne obmedzená, voliči čelia zastrašovaniu a absencia nezávislého pozorovania volieb ďalej oslabuje legitímnosť volebného procesu;
F.	keďže parlamentné a komunálne voľby, ktoré sa konali 25. februára 2024, a nadchádzajúce prezidentské voľby naplánované na 26. januára 2025 sú príkladom nerešpektovania demokratických noriem zo strany režimu, pretože voľby v Bielorusku sú pod prísnou kontrolou, pričom všetci kandidáti boli vopred schválení orgánmi, demokratické strany boli vylúčené a voličom nebola daná skutočná voľba; keďže volebná kampaň bola poznamenaná zadržaním osôb zapojených do kampaní iných kandidátov v prezidentských voľbách v roku 2020 a jednoznačnou pripravenosťou tvrdo potlačiť disent;
G.	keďže podľa Centra pre ľudské práva Viasna bolo v období od júla do septembra 2024 zadržaných najmenej 360 osôb a mnohí demokratickí lídri vrátane laureáta Nobelovej ceny za mier Alesa Biaľackého, Maryje Kalesnikavovej, Viktara Babaryku, Pavla Sevjaryneca, Siarheja Cichanovského, Mikalaja Statkeviča a ďalší sú naďalej väznení; keďže v súčasnosti je v izolácii zadržiavaných najmenej osem politických väzňov:
H.	keďže Lukašenkov režim zvýšil tlak na zamestnancov západných diplomatických misií akreditovaných v Bielorusku, ako aj na ďalších cudzincov; keďže Mikalaj Chila, miestny zamestnanec delegácie EÚ v Bielorusku, bol zadržaný bieloruskou KGB pred kanceláriou delegácie EÚ, od apríla 2024 ho držali vo vyšetrovacej väzbe a v decembri 2024 bol odsúdený na štyri roky odňatia slobody; keďže Centrum pre ľudské práva Viasna ho zaradilo do zoznamu politických väzňov; keďže dvoch japonských občanov nedávno zadržali na základe vykonštruovaných obvinení z „činnosti agentov“;
I.	keďže Lukašenko omilostil v roku 2024 viac ako 200 politických väzňov v snahe dosiahnuť zrušenie niektorých západných sankcií; keďže napriek týmto milostiam pokračuje politické zatýkanie a len v roku 2024 bolo na základe politických obvinení odsúdených najmenej 1 721 osôb;
J.	keďže Bieloruská federácia odborových zväzov je už dlho začlenená do vládnej štruktúry Lukašenkovho režimu a predpokladá sa, že zohráva významnú úlohu pri organizácii falšovania volebných výsledkov;
K.	keďže bieloruský režim používa protiextrémistické zákony na marenie práce médií, pričom na základe nich bola väčšina nezávislých médií označená za „extrémistické“, najmenej 45 zástupcov médií je zadržiavaných, približne 400 je v exile a ďalší čelia obťažovaniu a zlému zaobchádzaniu; keďže nezávislé médiá, ako sú Belsat TV, Charter 97, Nexta, Radio Racyja, Radio Svaboda, Naša Niva a iné, zohrávajú kľúčovú úlohu pri poskytovaní základných informácií a slúžia ako platforma pre demokratické hlasy; keďže bieloruské orgány využívajú sledovanie, cenzúru internetu a dezinformácie, čím upevňujú digitálne autoritárstvo a oslabujú vyhliadky na slobodné a spravodlivé voľby v roku 2025; keďže bieloruskí propagandisti pravidelne šíria dezinformácie o členských štátoch EÚ a ich úradníkoch a obmedzujú prístup k informáciám;
L.	keďže od roku 2020 bolo viac ako 500 000 občanov Bieloruska prinútených k úteku z krajiny, pričom niektorí z nich aj naďalej čelia perzekúciám Lukašenkovho režimu vrátane súdnych procesov v neprítomnosti, vyhrážok bezpečnostných síl a tlaku na príbuzných, konfiškácií majetku a ďalších obmedzení;
M.	keďže počas Lukašenkovej vlády bolo popravených viac ako 250 osôb odsúdených na smrť; keďže Bielorusko zostáva jedinou krajinou v Európe a Strednej Ázii, ktorá aj naďalej používa trest smrti, pričom v roku 2022 bol jeho rozsah rozšírený tak, aby zahŕňal aj nejasne vymedzené teroristické činy a v roku 2023 bola doň zaradená aj „vlastizrada“;
N.	keďže represívne opatrenia v Bielorusku sa čoraz viac zameriavajú na náboženskú slobodu v dôsledku nedávneho prijatia zákona o slobode svedomia a náboženských organizácií, čo predstavuje vážnu hrozbu pre práva a existenciu náboženských komunít; keďže tieto represie sú zamerané aj na náboženských vodcov, čoho príkladom je nedávne odsúdenie katolíckeho kňaza Henrycha Akalatoviča na 11 rokov väzenia na základe vykonštruovaných obvinení z vlastizrady, čo predstavuje prvý takýto prípad vedený proti katolíckemu duchovnému v Bielorusku;
O.	keďže Lukašenkov režim sa ukázal byť pre Putina nápomocný tým, že ruským ozbrojeným silám poskytol prístup na bieloruské územie, odkiaľ spustili rozsiahlu inváziu na Ukrajinu; keďže Lukašenkov režim pácha zločiny na ukrajinských deťoch, a to aj tým, že ich umiestňuje do prevýchovných táborov s cieľom politickej indoktrinácie a militarizácie; keďže pomáha Rusku a ďalším destabilizovať EÚ a oslabovať európske ambície krajín susediacich s EÚ, najmä využívaním migrácie ako zbrane na hraniciach EÚ a legitimizáciou autokratického režimu Bidzinu Ivanišviliho v Gruzínsku;
P.	keďže EÚ uvalila na Bielorusko cielené sankcie v reakcii na zmanipulované voľby v roku 2020, systematické porušovanie ľudských práv a spoluúčasť Bieloruska na útočnej vojne Ruska proti Ukrajine vrátane obchodných obmedzení a sankcií voči 287 osobám, okrem iného aj voči Lukašenkovi, a 39 subjektom;
Q.	keďže Lukašenkov režim niektoré z týchto sankcií s ruskou pomocou obchádza, a to využívaním preferenčného prístupu na trh a ruskej infraštruktúry; keďže zo správ vyplýva, že bieloruský výrobca nákladných vozidiel BelAZ, na ktorého boli uvalené sankcie, obchádza sankcie demontážou nákladných vozidiel v Bielorusku a prepravovaním súčiastok do EÚ na opätovnú montáž pod rôznymi obchodnými značkami;
1.	opakovane vyhlasuje, že neuznáva zvolenie Alexandra Lukašenka za bieloruského prezidenta; považuje súčasný režim v Bielorusku za nelegitímny, nezákonný a zločinný; opätovne potvrdzuje svoju neochvejnú podporu bieloruskému ľudu v jeho úsilí o demokraciu, slobodu a ľudské práva;
2.	odsudzuje nedostatok slobody, spravodlivosti a transparentnosti pred tzv. prezidentskými voľbami v Bielorusku a vyzýva EÚ, jej členské štáty a medzinárodné spoločenstvo, aby kategoricky odmietli nadchádzajúce voľby v Bielorusku a rozbiehajúcu sa kampaň ako podvod, pretože nespĺňajú minimálne medzinárodné štandardy pre demokratické voľby; vyzýva EÚ, jej členské štáty a medzinárodné spoločenstvo, aby po 26. januári 2025 naďalej neuznávali legitimitu Alexandra Lukašenka, a žiada, aby sa v Bielorusku konali slobodné a spravodlivé voľby;
3.	vyjadruje poľutovanie nad pretrvávajúcim závažným porušovaním ľudských práv a demokratických zásad v Bielorusku, ktoré sa ešte viac zintenzívnilo pred tzv. prezidentskými voľbami; odsudzuje systematické represie v Bielorusku, ktoré zahŕňajú svojvoľné zatýkanie, mučenie, obťažovanie, zlé zaobchádzanie so zadržanými osobami, pretrvávajúcu beztrestnosť a štrukturálne nedostatočné rešpektovanie riadneho procesu a spravodlivých súdnych procesov; opakuje svoju požiadavku na okamžité a bezpodmienečné prepustenie všetkých osôb zadržiavaných v Bielorusku za ich politické názory spolu s odškodnením a obnovením ich práv; požaduje ukončenie represií voči politickým oponentom a bieloruskej verejnosti;
4.	opakuje svoju výzvu bieloruským orgánom, aby rešpektovali práva zadržiavaných osôb, poskytovali im zdravotnú starostlivosť a umožnili prístup k právnikom, rodinám a medzinárodným organizáciám;
5.	vyjadruje hlboké znepokojenie nad situáciou politických väzňov vrátane Maryje Kalesnikavovej, Siarheja Cichanovského, Alesa Biaľackého, Mikalaja Statkeviča, Mikalaja Chilu, Valiancina Stefanoviča, Maxima Znaka, Viktara Babaryku, Ihara Losika, Andrzeja Poczobuta, Paliny Šarenda-Panasiukovej, Vladzimira Mackeviča, Marfy Rabkovovej, Vladzimira Labkoviča, Alexandra Jarašuka, Voľhy Brycikavovej, Aleksandra Kapšula, Jany Pinčukovej, Mikalaja Bankoua, Andreja Navického, Henrycha Akalatoviča, Vladzimira Knihu, Dzmitryja Kučuka, Pavela Sevjaryneca a ďalších, z ktorých mnohí čelia vážnym zdravotným problémom bez prístupu k riadnej zdravotnej starostlivosti a sú trvalo izolovaní a vystavení zlému zaobchádzaniu a mučeniu; 
6.	domnieva sa, že zatknutie miestneho zamestnanca delegácie EÚ v Minsku Mikalaja Chilu a jeho odsúdenie na základe politicky motivovaných obvinení predstavuje porušenie diplomatických postupov voči EÚ; vyzýva EÚ a jej členské štáty, aby urýchlene vypracovali dôveryhodnú reakciu;
7.	oceňuje odolnosť bieloruskej občianskej spoločnosti a demokratických síl; opätovne vyjadruje solidaritu s bieloruským ľudom a podporu jeho legitímnym túžbam po demokratickej a európskej budúcnosti; vyjadruje solidaritu s bieloruskými demokratickými silami a organizáciami občianskej spoločnosti v ich úsilí o vytvorenie zvrchovaného, demokratického a prosperujúceho Bieloruska; je naďalej odhodlaný spolupracovať s demokratickými silami, občianskou spoločnosťou a nezávislými médiami v prospech bieloruského ľudu;
8.	vyzýva EÚ a jej členské štáty, aby pokračovali vo vyšetrovaní porušovania ľudských práv v Bielorusku a podporovali opatrenia na vyvodenie zodpovednosti, a to aj prostredníctvom univerzálnej jurisdikcie; vyzýva EÚ a jej členské štáty, aby na základe univerzálnej jurisdikcie vyšetrili zločiny proti ľudskosti spáchané Lukašenkovým režimom v Bielorusku a na území EÚ a podľa príkladu Litvy postúpili situáciu v Bielorusku Medzinárodnému Trestný súd, aby ju v maximálnej miere prešetril, a aby zvážili zriadenie medzinárodného tribunálu na stíhanie zločinov Lukašenkovho režimu; vyzýva členské štáty, aby bieloruským právnikom, ktorých vyhostil režim, umožnili vykonávať na území EÚ svoju činnosť a poskytovať prenasledovaným Bielorusom právnu pomoc;
9.	zdôrazňuje neoceniteľnú prácu, ktorú vykonávajú obhajcovia ľudských práv a zástupcovia občianskej spoločnosti v Bielorusku pri monitorovaní, dokumentovaní a podávaní správ o závažnom porušovaní ľudských práv a zločinoch proti ľudskosti, ku ktorým v krajine dochádza, s cieľom zabezpečiť následnú zodpovednosť a spravodlivosť pre obete;
10.	opakuje svoju výzvu, aby EÚ a členské štáty podporovali politických väzňov a ich rodiny, a to aj vyžadovaním dôkazov o mieste pobytu politických väzňov, požadovaním ich prepustenia, zjednodušovaním postupov získavania víz a dokladov totožnosti pre osoby utekajúce z Bieloruska a poskytovaním rehabilitácie a ďalších druhov podpory; vyzýva delegáciu EÚ a veľvyslanectvá členských štátov v Bielorusku, aby aj naďalej sledovali a monitorovali súdne procesy so všetkými politickými väzňami;
11.	zdôrazňuje, že je dôležité chrániť Bielorusov v exile pred prenasledovaním Lukašenkovým režimom a poskytovať im príležitosti na legálny pobyt a prácu v EÚ; vyzýva EÚ a jej členské štáty, aby v rámci Interpolu nastolili otázku zneužívania medzinárodných zatýkacích rozkazov, a vyzýva dotknuté krajiny, aby nevydali bieloruských občanov, ktorí utiekli pred režimom a po svojom návrate do Bieloruska budú prenasledovaní;
12.	vyjadruje poľutovanie nad tým, že represívne opatrenia v Bielorusku sa rozšírili tak, aby zahŕňali útoky na náboženskú slobodu, a to prijatím zákona o slobode svedomia a náboženských organizácií, ktorý hrubo porušuje základné právo na slobodu náboženského vyznania, svedomia a viery; naliehavo vyzýva Lukašenkov režim, aby okamžite zastavil prenasledovanie náboženských komunít a cirkví;
13.	vyzýva na pokračovanie podpory EÚ bieloruským demokratickým silám pod vedením Sviatlany Cichanovskej; opakuje, že treba podporovať bieloruské demokratické sily, občiansku spoločnosť, študentov, novinárov, vedúcich predstaviteľov odborových zväzov, expertov v exile a ďalšie osoby tým, že sa im poskytnú víza, štipendiá, granty a príležitosti na nadväzovanie kontaktov; nabáda predstaviteľov demokratických síl Bieloruska, aby zachovali a podporovali jednotu;
14.	odsudzuje spoluúčasť Lukašenkovho režimu na útočnej vojne Ruska proti Ukrajine, ako aj to, že Bielorusko úmyselne podriaďuje Rusku v tzv. zväzovom štáte zahŕňajúcom politickú, geopolitickú, hospodársku, vojenskú a kultúrnu sféru; opätovne pripomína, že je potrebné prispievať k posilňovaniu bieloruskej národnej identity a bieloruského jazyka a bojovať proti skresľovaniu a manipulovaniu bieloruskej histórie Lukašenkovým režimom a Kremľom a jeho zástupcami;
15.	naliehavo vyzýva EÚ a jej medzinárodných partnerov, aby rozšírili a posilnili sankcie proti jednotlivcom a subjektom zodpovedným za represie v Bielorusku a za účasť Bieloruska na ruskej agresívnej vojne proti Ukrajine a zároveň odstránili medzery v sankciách a zamerali sa na hlavné zdroje financovania režimu, ako je vývoz potaše a ďalších hnojív; vyzýva EÚ, aby sankcionovala bieloruské subjekty a jednotlivcov zodpovedných za nútenú prácu politických väzňov, ako aj tovar vyrobený využívaním takejto nútenej práce;
16.	naliehavo vyzýva EÚ a medzinárodných partnerov, aby okamžite identifikovali a zmrazili aktíva bieloruského vedenia a súvisiacich bieloruských subjektov zapojených do ruského vojnového úsilia, ako aj aktíva subjektov a jednotlivcov vedúcich tzv. volebnú kampaň Lukašenka vrátane Federácie odborových zväzov Bieloruska, ako sú Jurij Sianko, Hanna Varfalamejeva a Valerij Kursevič, a aby hľadali právne cesty na zhabanie tohto majetku; vyzýva spoločnosti z EÚ a Západu, aby ukončili svoju činnosť v Bielorusku;
17.	vyzýva EÚ a jej členské štáty, aby naďalej upozorňovali na situáciu v Bielorusku vo všetkých príslušných medzinárodných organizáciách, najmä v Organizácii pre bezpečnosť a spoluprácu v Európe, OSN a jej špecializovaných orgánoch a MOP, s cieľom posilniť medzinárodnú kontrolu porušovania ľudských práv a medzinárodné opatrenia v súvislosti so situáciou v Bielorusku; vyzýva členské štáty, aby zabezpečili nepretržitú dokumentáciu a zodpovednosť za medzinárodné zločiny spáchané Lukašenkovým režimom, posilnili preskúmanie situácie v oblasti ľudských práv v Bielorusku Úradom vysokého komisára OSN pre ľudské práva tým, že poskytnú plnú podporu skupine nezávislých expertov OSN pre situáciu v oblasti ľudských práv v Bielorusku a zachovajú mandát osobitného spravodajcu OSN pre situáciu v oblasti ľudských práv v Bielorusku na monitorovanie pokračujúceho porušovania ľudských práv;
18.	odsudzuje nezákonné premiestnenie niekoľko tisíc detí vrátane sirôt z oblastí Ukrajiny okupovaných Ruskom do tzv. rekreačných táborov v Bielorusku, kde sú vystavované rusifikácii a indoktrinácii; dôrazne odsudzuje zapojenie bieloruského Červeného kríža do nezákonnej deportácie ukrajinských detí;
19.	dôrazne odsudzuje, že Lukašenkov režim účelovo zneužíva migráciu na destabilizáciu susedných členských štátov EÚ prostredníctvom organizovaných neregulárnych tokov, porušovania ľudských práv, vykorisťovania zraniteľných osôb a ohrozenia regionálnej stability; vyzýva EÚ a jej členské štáty, aby pracovali na koordinovanej reakcii s cieľom bojovať proti tejto hybridnej hrozbe a zároveň chrániť vonkajšie hranice EÚ a práva a bezpečnosť zraniteľných osôb;
20.	naliehavo vyzýva Bielorusko, aby zmiernilo všetky tresty smrti, zaviedlo na trest smrti moratórium a priblížilo sa k jeho trvalému zrušeniu;
21.	poveruje svoju predsedníčku, aby postúpila toto uznesenie podpredsedníčke Komisie/vysokej predstaviteľke Únie pre zahraničné veci a bezpečnostnú politiku, príslušným inštitúciám EÚ, vládam a parlamentom členských štátov, Organizácii pre bezpečnosť a spoluprácu v Európe, Rade Európy, Vysokému komisárovi OSN pre ľudské práva, vláde Japonska, predstaviteľom bieloruských demokratických síl a bieloruským de facto orgánom.

